MESTSKÝ ÚRAD V ŽILINE

Materiál na rokovanie 
Mestského zastupiteľstva v Žiline

Číslo materiálu: _____/2014

K bodu programu
NÁVRH na schválenie

predloženia Žiadosti o nenávratný finančný príspevok na projekt rekonštrukcie kultúrnej pamiatky Rosenfeldov palác

Materiál obsahuje: 				      		Materiál prerokovaný:

1.	Návrh na uznesenie					Mestská rada
2.	Dôvodová správa						Finančná komisia
3.	Vlastný materiál

Predkladá: 

Ing. Igor Choma
primátor mesta Žilina

Zodpovedný za vypracovanie:

Ing. Milan Lipka
vedúci odboru projektov EÚ

Žilina, Marec 2014
NÁVRH NA UZNESENIE

Uznesenie č. __/2014
Mestské zastupiteľstvo v Žiline

I.	schvaľuje

a)	predloženie žiadosti o NFP v rámci výzvy ROP-3.1-2013/01 ROP za účelom realizácie projektu „Rekonštrukcia nevyužívanej kultúrnej pamiatky Rosenfeldov palác v Žiline pre posilnenie kultúrneho potenciálu regiónu“, ktorého ciele sú v súlade s platným územným plánom mesta a platným Programom hospodárskeho a sociálneho rozvoja mesta,

b)	zabezpečenie realizácie projektu Mestom Žilina po schválení žiadosti o NFP,

c)	financovanie projektu vo výške 5% z celkových oprávnených výdavkov na projekt, t.j. v maximálnej výške 124 500,- EUR.

DÔVODOVÁ SPRÁVA

Ministerstvo pôdohospodárstva a rozvoja vidieka Slovenskej republiky ako riadiaci orgán pre Regionálny operačný program vyhlásilo dňa 19. decembra 2013 výzvu na predkladanie žiadostí o nenávratný finančný príspevok v rámci ROP, Prioritnej osi 3: Posilnenie kultúrneho potenciálu regiónov a infraštruktúry cestovného ruchu, Opatrenia 3.1: Posilnenie kultúrneho potenciálu regiónov.

Cieľom projektu podávaného v rámci uvedenej výzvy je rekonštrukcia Národnej kultúrnej pamiatky Rosenfeldov palác. 

Uzávierka podania žiadosti o NFP je 08. 04. 2014, pričom ukončenie všetkých aktivít projektu je maximálne do 31. 10. 2015 a časová oprávnenosť výdavkov spojených s realizáciou aktivít projektu je stanovená do 31.12.2015, t. z. do tejto doby je potrebné projekt zrealizovať a projekt aj finančne vysporiadať. Doba udržateľnosti projektu je minimálne 5 rokov od schválenia ukončenia realizácie projektu.

Po schválení žiadosti o poskytnutie NFP je Mesto Žilina pripravené zabezpečiť realizáciu uvedeného projektu. Predkladaný návrh na realizáciu projektu je v súlade s platným Programom hospodárskeho a sociálneho rozvoja mesta a územným plánom mesta.

Navrhnuté uznesenie tvorí na základe usmernenia k výzve povinnú prílohu žiadosti o NFP pripravovaného projektu. 

Vlastný materiál

Hlavným prínosom výzvy na Posilnenie kultúrneho potenciálu regiónov je možnosť zrekonštruovať Národnú kultúrnu pamiatku Rosenfeldov palác z prostriedkov EÚ. Nemenej dôležitým faktom je aj sprístupnenie tejto NKP občanom a návštevníkom mesta Žilina.
Realizácia projektu zabezpečí zatraktívnenie mesta pre obyvateľov aj návštevníkov. Projekt prispeje k zvýšeniu turistického potenciálu mesta a taktiež k vytvoreniu ďalšieho kultúrneho a spoločenského stánku mesta.

Maximálne celkové oprávnené výdavky projektu predstavujú sumu 2 490 000,- EUR. Mesto Žilina sa bude podieľať na spolufinancovaní vo výške 5% z celkových oprávnených výdavkov, čo predstavuje maximálne 124 500,-EUR vlastných finančných prostriedkov.